FI Euroopan unionin virallinen lehti C 70/1

NEUVOSTON PÄÄTÖSLAUSELMAKSA,

annettu 26 päivänä helmikuuta 2010,

yhteisen tutkintaryhmän perustamista koskevasta mallisopimuksesta

2010/C 70/01

EUROOPAN UNIONIN NEUVOSTO, joka

OTTAA HUOMIOON keskinäisestä oikeusavusta rikosasioissa Euroopan unionin jäsenvaltioiden välillä 29 päivänä toukokuuta 2000 tehdyn yleissopimuksen (1) (jäljempänä ’yleissopimus’) 13 artiklan ja yhteisistä tutkintaryhmistä 13 päivänä kesäkuuta 2002 tehdyn neuvoston puitepäätöksen (2) (jäljempänä ’puitepäätös’),

OTTAA HUOMIOON vuonna 2003 hyväksytyn neuvoston suosituksen yhteisen tutkintaryhmän perustamista koskevaksi mallisopimukseksi (3), jolla tuettiin asiantuntijoita yhteisten tutkintaryhmien alkuvaiheen täytäntöönpanossa,

PITÄÄ MIELESSÄ, että mainittuna ajankohtana ei ollut mahdollista ottaa mallisopimuksen pohjaksi nykyisiin kokemuksiin perustuvia parhaita käytäntöjä, koska toiminnassa olevia yhteisiä tutkintaryhmiä oli silloin rajoitetusti, mutta parhaat käytännöt toimivat yhteisiä tutkintaryhmiä koskevien myöhempien sopimusten pohjana,

ON TIETOINEN siitä, että huomattava määrä yhteisiä tutkintaryhmiä on perustettu vuoden 2003 jälkeen ja että niiden perustamiseen on nyt enemmän valmiuksia kuin muutama vuosi sitten,

PITÄÄ MIELESSÄ, että tällaisen mallisopimuksen olisi oltava kattava, mutta myös joustava sen varmistamiseksi, että toimivaltaiset viranomaiset voivat mukauttaa sitä kunkin tapauksen erityisolosuhteisiin,

ON VAKUUTTUNUT siitä, että alan toimijat tarvitsevat parhaisiin käytäntöihin perustuvan päivitetyn mallin yhteisiä tutkintaryhmiä perustettaessa,

PITÄÄ MIELESSÄ vuonna 2005 perustetun yhteisten tutkintaryhmien asiantuntijoiden verkoston päätelmät (4), erityisesti marraskuussa 2007 pidetyn kolmannen kokouksen päätelmät (5), joulukuussa 2008 pidetyn neljännen kokouksen päätelmät (6) ja joulukuussa 2009 (7) pidetyn viidennen kokouksen päätelmät sekä Eurojustin ja Europolin parhaat käytännöt ja kokemukset,

PITÄÄ MIELESSÄ, että yhteisten tutkintaryhmien perustamisessa ja toiminnassa kehitettyjen käytäntöjen ja niistä saatujen kokemusten perusteella sekä ottaen asianmukaisesti huomioon tähän mennessä havaitut ongelmat ja vaikeudet vuoden 2003 neuvoston suositukseen perustuva mallisopimus katsottiin tarpeelliseksi korvata päivitetyllä mallisopimuksella,

OTTAA HUOMIOON, että kyseinen tarve todetaan myös Tukholman ohjelman kohdassa 4.3.1, jonka mukaan yhteisten tutkintaryhmien perustamista koskevaa mallisopimusta olisi päivitettävä,

OTTAA HUOMIOON, että yhteisen tutkintaryhmän tärkein tavoite on saada tietoa ja todisteita siitä rikoksesta, jonka tutkintaa varten tutkintaryhmä on perustettu,

KANNUSTAA niitä jäsenvaltioiden toimivaltaisia viranomaisia, jotka haluavat perustaa yhteisen tutkintaryhmän puitepäätöksen ja yleissopimuksen mukaisesti muiden jäsenvaltioiden toimivaltaisten viranomaisten kanssa, käyttämään tarvittaessa tämän päätöslauselman liitteessä olevaa mallisopimusta hyväksyäkseen yhteistä tutkintaryhmää koskevat yksityiskohtaiset säännöt.

Tehty Brysselissä 26 päivänä helmikuuta 2010. Neuvoston puolesta Puheenjohtaja F. CAAMAÑO

(1) EYVL C 197, 12.7.2000, s. 3.

(2) EYVL L 162, 20.6.2002, s. 1.

(3) EUVL C 121, 23.05.2003, s. 1.

(4) Asiak. 11037/4/05 Crimorg 67 Enfopol 88.

(5) Asiak. 5526/08 Crimorg 14 Enfopol 13 Eurojust 7 Copen 10.

(6) Asiak. 17512/08 Crimorg 217 Enfopol 265 Eurojust 118 Copen 262.

(7) Asiak. 17161/09 Crimorg 180 Eurojust 73 Enfopol 310 EJN 39 Copen 243 Enfocustom 137.